MATCH จัดทัพธุรกิจใหม่ลดต้นทุน-มั่นใจครึ่งปีหลังรายได้ฟื้น
MATCH จัดทัพธุรกิจใหม่ลดต้นทุน-เพิ่มรายได้ มั่นใจครึ่งปีหลังรายได้ฟื้น
7 ก.ค. 2558

นายภูมิชาย วัชรพงศ์ ประธานเจ้าหน้าที่บริหาร บริษัท แม็ทชิ่ง แม็กซิไมซ์ โซลูชั่น จำกัด (มหาชน)  หรือ MATCH เปิดเผยว่า บริษัทมั่นใจครึ่งปีหลังผลงานจะออกมาดีกว่าครึ่งปีแรก เนื่องจากในช่วงไตรมาส 2/58 เริ่มเห็นรายได้ฟื้นตัวขึ้น โดยเฉพาะงานที่ค้างในไตรมาสแรกเริ่มจะทยอยรับรู้ในไตรมาส 2-3/58
ทั้งนี้ ล่าสุดบริษัทได้มีการปรับโครงสร้างธุรกิจในส่วนของธุรกิจผลิตรายการโทรทัศน์ได้มีการตัดรายการบางรายการที่ทำรายได้ต่ำและมีต้นทุนสูงออกไป และหันมาเน้นรายการกลางวันซึ่งเป็นช่วงที่บริษัทเป็นเจ้าตลาดอยู่ โดยล่าสุดได้เพิ่มรายการ “อิ่มหมีพีมัน” ซึ่งออกอากาศช่วง 09.30-10.15 น. ของวันพฤหัสบดี ซึ่งเริ่มรับรู้รายได้เข้ามาในไตรมาส 2/58 แล้ว
ส่วนธุรกิจให้เช่าอุปกรณ์ถ่ายทำภาพยนตร์ของบริษัทเกียร์เฮด ซึ่งเป็นบริษัทย่อยนั้น หลังจากที่ไตรมาส 1/58 ค่ายหนังต่างชาติได้ชะลอการถ่ายทำออกไป แต่ไตรมาส 2/58 ก็เริ่มกลับเข้ามา ทำให้เริ่มรับรู้รายได้ในส่วนนี้ ซึ่งก็จะส่งผลดีไปยังไตรมาส 3/58 รวมถึงไตรมาส 4/58 ที่เป็นช่วงไฮซีซั่น
อย่างไรก็ตาม ในส่วนของครึ่งปีแรกนั้น แม้ไตรมาส 2/58 รายได้จะเริ่มดีขึ้นเมื่อเทียบจากช่วงเดียวกันของปีก่อน แต่การชะลอตัวในไตรมาสแรกก็จะเข้ามาฉุดภาพรวมรายได้
นอกจากนี้ ในส่วนของธุรกิจสื่อสิงพิมพ์นั้น ในส่วนของนิตยสารนั้นมีอีเวนท์เข้ามาหนุน เช่น งาน“เปิดบั้นท้าย” เป็นงานเปิดท้ายขายของสำหรับวัยรุ่น ซึ่งถือเป็นตลาดเปิดท้ายที่ได้รับความสนใจจากกลุ่มผู้อ่านนิตยสาร cheeze นอกจากนี้ยังมีห้างสรรพสินค้าเข้ามาเป็นพันธมิตรในการจัดกิจกรรมงาน “เปิดบั้นท้าย” เพื่อสร้างสีสันให้กับห้างสรรพสินค้าด้วย